กรุงไทยเปิดขาย2กองทุนเกาหลีใต้
บลจ.กรุงไทย เปิดขาย 2 กองทุนพันธบัตรเกาหลีใต้ 1 ปี จ่าย 1.85% ต่อปี ลงทุนยาวขึ้น 1 ปี 9 เดือน จ่าย 2.70% ต่อปี เหมาะล็อคยิลด์หนีการเมืองในประเทศ
10 มี.ค. 2553

บลจ.กรุงไทย เปิดขาย 2 กองทุนพันธบัตรเกาหลีใต้ 1 ปี จ่าย 1.85% ต่อปี ลงทุนยาวขึ้น 1 ปี 9 เดือน จ่าย 2.70% ต่อปี เหมาะล็อคยิลด์หนีการเมืองในประเทศ
นายสมชัย   บุญนำศิริ   กรรมการผู้จัดการ   บริษัทหลักทรัพย์จัดการกองทุน (บลจ.) กรุงไทย  เปิดเผยว่า  ในสัปดาห์นี้บริษัทเปิดจำหน่าย 2 กองทุนตราสารหนี้ต่างประเทศ  โดยเพิ่มช่องทางให้กับนักลงทุนได้เลือกลงทุนและรองรับเงินลงทุนของกองทุนที่ครบกำหนดอายุโครงการในสัปดาห์นี้  โดยเปิดจำหน่ายตั้งแต่วันนี้ถึงวันที่ 16 มีนาคม 2553   ได้แก่ กองทุนเปิดกรุงไทย   ฟอเรน  ฟิกซ์อินคัม  12M2   (KTFF12M2)   อายุ 1 ปี  มูลค่า 1,500 ล้านบาท  ผลตอบแทนประมาณการที่ 1.85% ต่อปี   และกองทุนเปิดกรุงไทยตราสารหนี้ เอฟไอเอฟ B  อายุโครงการ 1 ปี 9 เดือน มูลค่า 700  ล้านบาท ผลตอบแทนประมาณการที่ 2.70%  ต่อปี โดยจะได้รับผลตอบแทนคืนทุกๆ 3 เดือน   และไม่เสียภาษีหัก  ณ  ที่จ่าย 
ทั้ง 2 กองทุนมีนโยบายลงทุนในตราสารหนี้ต่างประเทศ  ไม่น้อยกว่าร้อยละ 80 ของมูลค่าทรัพย์สินสุทธิของกองทุน  โดยกองทุนจะพิจารณาความมั่นคงของผู้ออกตราสารเป็นหลัก  และเลือกลงทุนในหลักทรัพย์ที่ให้ผลตอบแทนเหมาะสม เมื่อเทียบกับระดับความเสี่ยง ส่วนที่เหลืออาจพิจารณาลงทุนในเงินฝาก  ตราสารแห่งหนี้ที่มีลักษณะคล้ายเงินฝาก  แต่ทั้งนี้  กองทุนจะลงทุนในพันธบัตรภาครัฐประเทศเกาหลีใต้ ทั้ง 100%   เครดิตเรตติ้งที่ AA  โดยฟิทซ์  
นายสมชัย  กล่าวต่อไปว่า อัตราผลตอบแทนพันธบัตรภาครัฐเกาหลีใต้ ในรูปของเงินสกุลวอน  ยังคงปรับตัวลดลง เนื่องจากกระแสเงินลงทุนจากต่างชาติที่ไหลเข้าประเทศเกาหลีใต้     ในขณะที่ ผลตอบแทนจากการลงทุนเมื่อแปลงกลับเป็นสกุลเงินบาทปรับตัวดีขึ้น หลังการตัดสินของศาลในวันที่ 26 ก.พ.ที่ผ่านมา  จึงทำให้ต้นทุนการป้องกันความเสี่ยงจากอัตราแลกเปลี่ยนปรับตัวลดลง จึงเป็นโอกาสที่ดีสำหรับการลงทุนในกองทุนที่เปิดจำหน่ายในช่วงเวลานี้